
O Volapükaflens Löfik ! 






Pos dels vienöfik e reinöfiks. adel binon solöfik: nifüp paseton e 
suno okanobs stunidön floris. kels glofons pianiko dis glun. Lif it binon somikos: 
vien erein lifa töbons obis. ab semikna. pos dels glumidik. kömon solasviet 
jönik ad kuradükön obis in vob obas. 


Bü vigs anik. son obik. kel binom nünömalanälan. äplänom obe tefü 
nünömaprogram. kel jinon obe ti milagik. Program at kanon tradutön ini/se püks 
difik degvel: klavoy. samo. penedi in lomänapük e getoy tradutodi tefik in bal pükas 
degvel. keli väloy. ünü vödastok vödas telmil. Ba oplonols obe. das vöds telmil no 
binon vödastok gretik. ab vöds at binons kösömiküns püka. e ko plag saidik. kanoy 
penön. samo. penedi in Fransänapük u in Spanyänapük nen nol plagik pükas at 
Reidans bäldikums bevü lebonedans obas ba omemons. das disin pükik : „Lingläna- 
pük Staböfik” 1e älabon vödis jöltum luldeg. ab äkanoy gebön onis ad tradutön 
mödikosi - jenöfo nog labob Bibi ma sit at petradutöli ! Seko kosäd bevünetik 
kanon vedön lejenöf medü milag kaenavik at !! 


Flen „Philipps” seDeutän esedom obe konoti Yapänik : „Spär ko lineg 
peslitöľ” in Volapük rigik fa hiel „Friedrich W. Krippner”: epenob konoti at me 
padüls tel (Volapük rigik nedeto e Volapük nulädik deto) adas kanoy logön difis. 
kels no binons so mödiks. Dili balid ebükob su pad 14 amulo. 


I fini konota „Bied Grünik” kanols reidön amulo. Ün mul okömöl okanols 
primön konoti nulik mu nitediki 


Finoel „Kapovüľ” egekömon de vaken ad muadön (u ad tomön - li ?) obis 
me räts nog tels. Too spelob vemo. das otuvols rätis et i nitedikünis ! 


Valikosi Gudikün Oles ed Olikanes 


“dph 


11:10:99 


SPIKOTAMALÄRNODS PRO SPANYÄNAPÜKANS (DIL BALID) 
LÄRNOD FOLID 





SPIKOTAM TEFÜ „DOM OBSIK” 





Kiöpo lödobs - li ? Lödols in dom privatik. 

Su länäd - li ? Nö! lödols in plödaharat zifa „Mexico". 
Vemo gudik. Nu sagolös obe : 

dom obsik binon - li gretik u smalik ? Dom olsik binon spadöfik. 

Dü tim lio lunik lödobs - li us ? Dü yels deg. 

Garad dabinon - li ? Si ! binon in flan bal pödü dom. 
Cemis liomödotik labobs - li ? Labols cemis deg 

Dünanacem dabinon - li ? Si ! binon sus garad. 

Gad dabinon - li ? Si! gad dabinon fo dom, e labon rosada- 


bimülis mödik. In yad, kö famül staudon in 
lut lardik, floraskals mödik dabinons. 

Zifalif pliton - li ole ? Äs ol, demü kods büsidik buükob zifi, ab 
lenoid no pliton obi 


LÄRNOD LULID 


LÖDACEM 

Nu binobs in lödacem obsik. Binon gretik e pemöbon gudiko. Nügolölo 
logoy pianodi ko lustul fo on. Sus pianod pänot jönik lagon. Deto noatedaramaril 
dabinon. Nedeto tuvoy lampadi lektinik. | nedeto donü fenät trök kvärepaboedik 
vönik binon. Cim binon in gul Iödacema. Su cimamulür glok e litemakrons tel, bal su 
flan alik, dabinons. Po on logoy loki gretik. Deto bukaramar binon. Visüù cim söf ko 
kusens difik binons, e mu nilo kovenastul. Zänodü lödacem tuvoy tabili klöpik. Glun 
petegon me [u : dub] tapäd bigik. 


LÄRNOD MÄLID 


SPIKOT BEVÜ TIDAN E TIDÄB : 





Kisi logoy - li nūgolölo ini Iödacem obsik ? Logoy pianodi, sus kel pänot lagon. 


Kiöpo fenät binon - li ? Fenät binon nedeto po trök. 

Cim dabinon - li ? Si! o söl! cim dabinon fümo. 

Kiöpo binon - li ? Binon in gul Iödacema nilü pianod 

Su pianod yeg seimik dabinon - li ? Nö ! nos dabinon su on 

E su tabil bos dabinon - li ? Nö ! leigo su on nos dabinon. 

Ek seadon - li su söf ? Nö ! nek dabinon. Nu nek binon in 
lödacem. 


Kiöpo söf stanon - li ? Stanon nedeto visü cim. 

MÄR YAPÄNIK - SPÄR KO LINEG PESLITÖL 





VOLAPÜK RIGIK 
Vöno äsibinof vom bäledik. Del sembal 
eninscitof pödedi in vatatübil ofik al 
gebön omi in vatükön klotis ofa. 


Foviko spär äfliton dono, e änibom de 
pöded at. Vom bäledik änolof lebeno, 
das spär at pälöfom vemo fa jinilan ofa, 
de kel pälunulüdom nomomafiko. Tos 
ävedof vemo vutik: ädagleipof bödi 
pöfik, e emekof ko jim köti dibik in 
lineg oma. Täno ämoyagof omi e 
nevelo ägekömom. Ven jinilan ävolek- 
of das löfäb ofa pepönom so düfäliko 
plo klimot smalik oma, ätevof foviko 
ko matel ofa al sükön fugeli. Ätevoms 
ove bel e nebel, e ävokoms nezediko: 
„„Kiöp binom spär ko lineg peslitől ? ” 
„„Kiöp binom spär ko lineg peslitöl ?” 





Fino äkömoms len dom in kel spär 
lödom. Ven at ädalogom omis ägälom 
levemo, das benodels vönik oma 
ekömoms al visitön omi 


Ädukom omis in dom oma, e ädanom 
omis me vöds ladlik plo fenöf valik, 
keli eblöfoms ome in tim vönik. Täno 
älinkipom omis me leüdavin e fits, e 
ämekom bisiadön omes zibis kostik so 
mödik, das äbinom töbo plat sätik in 
cem. Vom oma, e cils, e sonils oma 
äkudoms al dünön lotis. Fino ämosiad- 
om dlinajali oma, e äplösenom danüdi 
jönik, kel panemom späradanüd. Also 
del lölik äfegolom in yof e in galod. 
ven äbeginos vedön dagik, e bäledans 
bofik äviloms golön domo, ekö - spär 
äblinom vilodabäsetis tel e ämutoms 
sevälön balimi u votimi as lotalegivot. 











Vöno ädabinof vom bäldik. Ün del semik 
eninseitof maedäd in vatatübil okik ad 
gebön oni ad vatükön klotis oka. 


Süpo spär äflitom donio, ed änibon de 
maedäd at. Vom bäldik änolof legudiko, 
das spär at pälöfon vemo fa jinilädan ofa, 
fa kel pälunulüdon nomiko. Too 
ävedof vemo vutik: ädagleipof bödi 

pöfik, ed emekof ko jim köti dibik in 

linegona. Täno ämoyagof oni e neai 

ägekömon. Ven jinilädan äsevof, das 

löfäb oka pepönon so düfäliko pro krim- 
il smalik ona, ätevof süpo ko matan oka 

ad sukön fugani. Ätevons love bel e 

fälid, ed ävokons nezediko: 


„„Kiöp binon spär ko lineg peslitöl ?” 
„„Kiöp binon spär ko lineg peslitöl ?” 


Fino äkömons lü dom, in kel spär 
lödon. Ven atan ädalogon onis, äfredon 
levemo, das benodans vönik oka eköm- 
ons ad visitön oni. 


Ädugon onis ini dom oka, ed ädanon 
onis me vöds ladöfik pro flenöf valik, 
keli eblöfons one in tim vönik. Täno 
älotükon onis me risatavin e fits, ed 
äkoedon fopladön fo ons zibis smekik 
so mödiks, das äbinon töbo spad saidik 
in cem. Vom oka, e cils, e sonils oka 
äkälons ad dünön lotanis. Fino äläseid- 
on drinajali oka, ed äplösenon danüdi 
jönik, kel panemon späradanüd. So 
del lölik äfegolon in yof ed in juit. Ab 
ven äprimos ad dagikön, e bäldans 
bofik ävilons golön domio, ekö - spär 
äblinon saligabäsetis tel ed ämutons 
sevälön bali u votiki as lotalegivot. 


(Finot in „Sirkülapenäd ” okömöl) 

BLED GRÜNIK GIN) 


K A< > 





<No sevol - li osi ? o <Regine> !> 


Älemufükof kapi. <Lefat no spikom dö atos,> äsagof, ed äs cil 
älölogof lü om. 


m Äjäfälükom oki æmüätiko in logs ofik; rereitak süpiko äkaniton 
nilo näi ons in fotüls, bleds änoidilons. Ästanof visü om, nen muf, töbo as 
lifan dub natemam sofik oka; te in logs ofik, mu niniko, lan ofik äfäkon; no 
sevom utosi, kelos älülogon omi so. 


<Spikolöd ga !> äsagof fino. 


Ägleipom tuigi, kel älagon sus kap ofik, ed äplökom de on bledi. 
<Binos pro län at,> äsagom, <pro ol, pro fotat --- dat is foginänan nonik 
ozigolonös, dat ton nonik püka okolkömonös oli, keli no suemol, dat val is 
oblebonös soik, äsä binon, äsä muton binön ad kanön lifön libiko, - dat 
olabobsös luti rafinik, glorik, no æpedobüköli lomäna ! 


Äluröbof me nam love herem oka, äsva mdremäl ädrefon ofi. 
<Gololös !> äsagof nelaodiko, <neiti gudik !> 


<Neiti gudik ! - - - kiöpo otuvob - li oli dönu ?> 
Äpladof namis okik zü nük omik ed äsagof : <Oblibob is in dom !> 
Äkidom ofi. <Neiti gudik ! o <Regine> !> 


Älivükof namis okik de särvig omik. Täno ägolom se fot ini lit 
munaneita; e ven pos tim brefik len finot yebaläna ägelogom, äjinos lü om, 
äsva maged cilöfik jönik nog ai ästanon su top, kö idegolom de of, nenmufiko 
in nügolöp dagikün fota. 


Ifärmükob buki ed älogob da keds ludomas plödio ini lit dela glumidik. 
<Gabriel > älüstepom lü ob, ed ästütom güni niedio pilekluinöli ta jot obik. 
Änidon jöniko. Ab ob äbetikölo pireidölosi, äsäkom ome: <E kisi nu bled 
fainik sinifon - li ?> 

<Sagob ole nogna !> ävokädom, <binon grünik, so grünik, äsä 
bleds ün yunul !> 


<Ed ol, neai ebinol - li us dönu ?> 
<Padi : tumdegkil !> äsagom smililölo. 


Ämaipadob nogna buki. Äbinos dönu rimods ! 


Pad : 113 


Üf binonöv in yebaläns 
nog neitamagif muna, 

üf stanoföv nog us in läns 
pö neit ot hitatima, 

igo üf ob it tuvoböv 

vegi in marädöp e dag, 
ga neai of goloföv 

de fotalän ini vilag. 


<Ed üf of ga ogoloföv donio !> äsagob. 


<Tän mutobs fledülön büiko günis ! Fot e jijönan onik binons in 
nämäd neflenas.> 


(Fa_hiel Johann _ Schmidt petradutöl) 


[Lit Y Y Y Y Y Y Y IY IY IY IY E Y Y Y Y YYYY TETY TY tY TE TE 





VÖDS TEFIK 

DOBÜKÖN to falsify, to spoil JÄFÄLÜKÖN to absorb 

DREMÄL anxiety MÜÄTIK silent 

FÄKÖN to touch (emotionally) REITAK a nightingale 

Eaa i a i e a a e a e a a a A e A aA A a A AA A a 
SAP _FRUTIK 


Prüdolöd büä obunol ! Spiket bevünetik _vönik 

HIPUL SMALIK 


Äbinon vöno hipul smalik. Mot oma lelöfädof dö om. Äbinom son 
balik ofa. Logs oma äbinons blöviks, e herem, kel älagon sus jots oma, 
äbinon blonik. Mot äsagof suvo ome :,„Binol äs vol lölik obe, o son oba!” 
Ab hipul äbinom lügik, bi äbinom so smalik. Änebönom flenis okik 
demü gret onas. Mot àsagof ome : „neai glömolöd, das nidains binons 
smaliks - neai gretiks !” 


Ven äbinom julan yunik, ägekömom lomio ün del semik ko 
julaflens anik, ven elogoms vomi, kel äditretof. Äsukof bosi in poks e 
saked okik. Hipul smalik äküpedom ofi dü tim brefik. Esagom flenes oka: 
»„Nulälob, va läd et eperof bosi.” Flen bal täno evokädom ofe: „Eperol 
-li bosi, o läd?” ,„Siö!” ägespikof, „eperob kiki, e no kanob 
maifükön domayani ! ” 


Täno balan flenas eküpetom, das klünafenätil ämiseadon in 
fenätafrem. Me töbid anik, äkanom mekön gäpi smalik, poso gäpi 
vidikum, e fino äkanom maifükön fenätili. Ab bi flen at äbinom ze bigik, 
no äkanom nüpedön oki da fenätil. Täno balan votikanas süpo äsagom 
hipule smalik : „Ol binol utan, kel okanom plöpön in tef at, bi noe binol 
smalik, abi slenik ! ” 


„Otuvol kiki resärfik in layet löpik büfäta,” vom äsagof ome. 
Seko hipul smalik nü äsleafom da fenätil, tän ätuvom kiki resärfik, ed 
äleadom nügolön vomi mu danöfiki. 


Lomo hipul smalik äsagom mote : „No äkanob rivön fenätili, bi 
binob so smalik.” Mot älogof omi zadäliko : „Ab äbinol soelikan, kel 
äkanom maifükön yani ! ” 





Pos juladels, kels äbinons pro hipul smalik dels me fred e lüg 
pämigöls, flen obsik äkomom niveri. Älabom flenis mödik, ed ün soar 
semik ägoloms lü danüd niverik. Us ätuvom jipuli, kel ädrenof. ,Kikodo 
binol -li so miserik ? ” äsäkom ofi. „Se danüdans is binob smalikün, ” 
äslokof, „e no kanob tuvön eki, kel vilom danüdön koob!” „Ob vilob 
danüdön ko ol,” äsagom, nami okik ofe lülenüköli, e bi äbinom i smalik, 
ekö telans vo dialiks. Älifädons kobo soari stäatik; pos yel bal ämatikons. 


Anu labons domi smalik, toodi smalik, pulis kil vemo smaliks; te 
din bal no binon smalik - fred onas, kel binon ya gretik ! 


M M M M M M M M e e e e e e e Me M M de dhe 

POS STEPS PRIMIK (FIN) 
KÜPETS PLAGIK 
FA DOKAN ARIE DE JONG 





5. SUBYET binon sevädovik, bi binon in nominatif e no labon präpodi fo ok : 
[Buk at binon nitedik; jiflen oba binof Linglänik] 

Tefü värb neloveädik nemirik ye, plä subyet, labon i subsati c/u 
ladyeki in nominatif : 

[Mot oma binof e blebof läd Fransänik .| 





YEGOD binon sevädovik, bi binon in kusatif : 
[Fat ofa i labon _sonis ] 
Betikolös ye, das värb loveädik _nemirik labon yegodis tel. kelas 
telid binon yegod predikatik, kel i binon in kusatif : 
[Lecedobs cilis at flenis ] 





DEMOD binon sevädovik, bi binon in datif : 
[Epenom potakadi blode oka] 
In tefat, läod i kanon binädön me subsat in datif : 
[Potakad blode e legivot mote seatons us] 


MALOD binon sevädovik, bi binädon me ladvärb u me notodots ko präpod 
pefomöls. Ab küpedolös : 
(i) das ladvärb i kanon fümetön plä värb i vödis votik; e 
Gi) das läod i kanon binädön me notodot ko präpod pefomöl. 
[Sam: Adelo [= ladvärb] 
pos dels anik |= notodot ko präpod pefomöl] 
ogevom Profäsoran frediko studanes meritabik 
[F logolöd : (i) ] 
pö kom obas |= logolöd (ii) | 
diplomis nivera. (= lölot seta) 


bank d SE SEE SEE SEE SE SE E E E E E r a 
SAP DIBIK 


Soalöf binon tikäle utos, kel cun binon koape. 
Markid <de Vauvenargues> 

KIK VERÄTIK U DEADAM SUNÄDIK 

Lindifos. kimi säkoy. bi bofikans ogesagoms dini dientifik ! Säk binon : „Kiki 
kinik ukomandom leyanan votik-li 7?” Välolöd kiki. kel no pakomandon ! Kikodo-li ? 
Jf kik 'A' samo. binonöv kik verätik. lugan umutom gespikön „Om (sevabo 
sagan veräta) ukomandom kiki 'B'.” (Ab jenöfo utan ukomandom kiki 'A'!) 
Leigo leyanan snatik umutomöv gespikön „Om /sevabo : lugan) ukomandom 
kiki 'B'” (4b somo, bi -binon lug). Bofikans ukomandoms kiki 'B': kodü atos. 
lindifos. va säkoy leyanani snatik. u va säkoy leyanani lugälik. bi kik verätik 
binon kik 'A' 








E NU KAPOVŪL (POS VAKEN OKIK PEKLIETỌÖL) RÄTÜKON OBIS 





MATEMATANS DREDÖFIK 

Soldats teldeg ilüvoms komipi ed imofugoms kodü dred. Ab milit omas ekonkeron. 
e kapiten imutom tuvön fuganis ad pönön omis me deid. Kapiten no ävilom deidön 
fuganis valik - deg se oms ökanoms lifön ad komipön dönu. Soldats deg se fugans 
at äbinoms matematans. ed emoboms kapitene metodi ad välön utanis. kels no 
ödeidoms. Balan matematanas äsagom. das soldats teldeg picödetöls mutoms stanön 
in sirkül, e. ko matematan it primöl. kapiten mutom nümädön omis siämü 
glokajoniana. Saldate velid alik öspalomöv deidacödeti. e kapiten no mutom 
nümädön utani dönu. Matematans deg ästanoms in sirkül kö äviloms stanön. Nek 
matematanas ädeidacöderom. Däsinolös sirküli e jonolös me püns blägik kiöpo 
ästanoms matematans deg 


DEL KINIK - L1? 

Hiels „Kokod” e „Kokud” äbinoms nilädans. Hiel „Kokod ” lugom tü mudel. 
tudele vedel] aliks. e sagom veräti tü dels votik viga. Votaflano hiel „Kokud ” 
lugom tü dödel. fridel e zädel aliks. ab sagom veräti tü dels votik viga. Tü 
del seimik. äkolkömob bofikanis omas. e dü spikot obsik äsagoms : 

Hiel „Kokoda ” : Ädelo äbinon bal lugadelas oba 

Hiel „Kokud ” Ädelo id äbinon bal lugadelas oba ! 


Sekü stets tel at. äkanob kludön deli viga. Ed ol - li ? 


